Marie Bjerre (V), 2022-02-04:
Tak for ordet.
Det her forslag handler meget simpelt om, at vi skal udlede mindre CO 2 .
Klimaforandringerne er alvorlige, og det betyder noget, hvad vi udleder af CO 2 hver dag – ikke bare i 2030.
Hver eneste CO 2 -udledning til atmosfæren påvirker vores temperaturstigninger lineært.
Det ved vi.
Vi ved, at det, vi udleder i dag, påvirker den verden, vi giver videre til vores børn.
Derfor vil hver eneste CO 2 -udledning, som vi allerede i dag kan reducere, betyde noget for temperaturstigningen.
Det er også derfor, at Venstre stemte for 2025-klimadelmålet.
Vi tror ikke på en hockeystavsmodel om, at vi først skal finde CO 2 -reduktionerne senere, eller på, at det er lige meget, hvad vi udleder indtil da.
Ærligt talt synes vi også, det er useriøst, at regeringen ikke har fremlagt en køreplan for, hvordan man vil nå 2025-klimadelmålet.
Når vi i Venstre stemte for, ja, så var det, fordi vi samtidig også var villige til at prioritere det og pege på konkrete initiativer, der kan reducere CO 2 -udledningerne inden 2025.
Ja, og et af initiativerne er så det her forslag: Fremryk kuludfasningen på Nordjyllandsværket.
Det er sådan set ikke noget, vi bare foreslår.
Klimarådet har peget på udfasningen af kul på Nordjyllandsværket som et af initiativerne til at nå klimadelmålet i kommenteringen af klimaprogrammet her i efteråret.
Samme toner lyder fra Dansk Fjernvarme og Danmarks grønne tænketank CONCITO, som også ser tidligere udfasning af kullet som et godt virkemiddel til at nedbringe CO 2 -udledningerne.
Jeg spørger bare: Hvad med klimaet?
Er det retfærdigt for klimaet?
Jeg synes, det er meget ærgerligt, og argumenterne holder ikke, og derfor vil jeg gerne komme med de gode argumenter for forslaget og fortælle, hvorfor argumenterne imod i øvrigt ikke holder.
For det første: Nordjyllandsværket udleder rigtig meget CO 2 .
Sidste år brændte Nordjyllandsværket så meget kul af, at det udledte 1,3 mio. t CO 2 .
Bare lige for at sætte det i perspektiv er det altså kun 9-10 mio. t CO 2 , vi skal nå i 2030 for at nå vores 70-procentsmålsætning.
Så at Nordjyllandsværket står for så stor en andel, er ganske betragteligt.
Nordjyllandsværket siger selv, at hvis vi fremrykker udfasningen fra 2028 til 2025, kan vi i alt spare klimaet for 3,3 mio. t CO 2 .
For det andet: En fremrykning bidrager til 2025-klimadelmålet.
Hvis de partier, der har stemt for klimadelmålet, ikke synes om det her forslag, så skylder man at pege på andre forslag.
Vi synes, det er useriøst at stemme for et delmål uden at handle.
Det gør vi i Venstre med det her forslag.
For det tredje: Hvis vi ikke gør noget, bliver Danmark det 16. eller 17. land i Europa til at udfase kul i elproduktionen.
Det klinger godt nok hult, når vi gerne vil være foregangsland.
Her står der: Derfor erklærer Danmark krig imod kul og presser på for en grøn omstilling væk fra fossile brændstoffer.
Hvis man mener det seriøst, må man også gøre det herhjemme.
For det fjerde: Forslaget er en meget lavthængende frugt for at nå CO 2 -reduktionerne.
At støtte fremrykningen har en meget lav skyggepris.
Klima-, Energi- og Forsyningsministeriet har selv beregnet prisen til 650 kr. pr. ton CO 2 .
Det er faktisk det billigste tiltag, vi kan gøre for at reducere CO 2 -udledningen inden 2025.
Så det der med, at det er for dyrt, holder ikke.
Det ville heller ikke betyde tab af arbejdspladser.
Det ville ikke betyde lækage – altså det der med, at vi får udledt CO 2 i udlandet i stedet for – og det ville heller ikke blive dyrere at være dansker.
Det er altså en meget lavthængende frugt, og hvis vi ikke støtter det her forslag, ja, så er der jo bare nogle andre steder, vi skal finde reduktionerne, og det bliver dyrere.